
S. M. Luka Liengitz (9. 1.1861 - 30. 3 


na 


. 1890) 


PREDGOVOR I MOLITVA 


Kad sam u listopadu 1968. došao u Sarajevo za 
katedralnog župnika, počeo sam postupno upoznavati 
mjesta koja predstavljaju povijesne znakove kato- 
ličke prisutnosti u ovom gradu. Te su jeseni, sestre 
Kćeri Božje ljubavi, slavile stogodišnjicu Družbe, te 
me zamolile da u njihovoj crkvi na Banjskom brijegu 
propovijedam. Tada, a i u kasnijim kontaktima, 
saznah da na sjevero-zapadnoj strani Sarajeva postoji 
sestarsko groblje zvano »Betanija« koje jedna od 
njihovih sestara nastoji ograditi i urediti proseći 
novac od dobrotvora. Kako sam kao župnik početnik 
trebao upoznavati župljane, držati vjeronauk i blago- 
sljivljati stanove vjernika o Božiću, nisam imao vre- 
mena poći na Betaniju da vidim to groblje. 

U jesen 1969. nadbiskup Cekada razriješio me 
dužnosti katedralnog župnika i uputio na studij Sve- 
tog pisma u Rim, kako bih poslije u nanovo otvorenoj 
Vrhbosanskoj bogosloviji, taj predmet predavao stu- 
dentima teologije. Kasnije, dok sam bio rektor bogo- 
slovije, upozoravao me više puta duhovnik bogoslo- 
va, pater Vladimir Vasilj D. I. na odlaske vjernika 
na grob sestre Luke na Betaniji i pisane zahvale za 
uslišanja. Trebalo je proći nekoliko godina od tih 
informacija, da u svom profesorskom »radnom pla- 
nu« nađem vremena za osobni pohod na grob sestre 
Luke, za čitanje pisanih svjedočanstava, proučavanje 
prvog, ciklostilski izdanog, životopisa sestre Luke 
koji je godine 1971. priredila s. Lea Šoljić za unutar- 
nju uporabu u Družbi. 


U tom prvom životopisu s. Lea je donijela sve što 
je mogla istražiti u rodnoj župi s. Luke, u kronikama 
Družbe, u usmenim i pisanim kazivanjima osoba koje 


6 


tvrde da im je Bog pomogao na zagovor sestre Luke. 
U njezinu istraživanju pomiješana je legenda i povi- 
jest, sigurno sjećanje na sestru Luku koje je pribilje- 
ženo tek tridesetak godina nakon njezine smrti, i 
legendarne zgode o njezinu ukopu i čudnovatim 
događajima na samom groblju. Osjetio sam potrebu 
da se svi dokumenti još jednom ispitaju pa da se 
napišu sigurni, makar i oskudni podaci o sestri Luki, 
uklopljeni u vrijeme u kojem je ona djelovala. Pred- 
ložio sam da taj posao uradi s. Alojzija Caratan koja 
je godine 1982. zajedno sa sestrom Boženom Mutić, 
priredila znanstveno djelo Provincija Božje Providno- 
sti Družbe Kćeri Božje ljubavi 1882-1982. Iako u 
visokim godinama, sestra Alojzija se dala na posao i 
ova je knjižica plod njezina truda. Tako će blizi i 
daleki štovatelji sestre Luke imati informaciju o 
austrijskoj redovnici koja je bila raspoređena na rad 
u Sarajevu, ovdje umrla u dobi od 29 godina i na 
njezin grob već sto godina dolaze ljudi različitih 
vjera, iz bliza i daleka. Zahvaljujem joj na uloženom 
trudu i preporučam njezinu knjižicu dobronamjernim 
čitaocima. 


Kako je došlo do molitava na grobu sestre Luke, 
kad za svoga kratkog života nije se ničim isticala kao 
izvanredno sveta? Je li to stoga što je umrla mlada, 
daleko od austrijske rodne grude? Da li zato što je 
kao samostanska vratarica osvajala male ljude svojom 
uslužnošću? Ne znamo, ali je očito da nitko od 
sestara nije organizirao ta svojevrsna hodočašća, a 
pogotovu nisu to mogli činiti svećenici, koji su obdr- 
žavali ondašnje kanonske propise o štovanju Božjih 
ugodnika. Rekao bih da je narod počeo dolaziti 

spontano, nešto je ljude privlačilo na grob mlade 
redovnice i vraćali su se s njega uvjereni da će im Bog 
pomoći. Tako je u najstarijem vremenu Crkve dola- 
zilo do kanonizacije Božjih ugodnika: one vjernike i 
vjernice na čiju godišnjicu smrti su se živi sabirali 1 
slavili euharistiju u znak vjere da se po njima Krist 
proslavio i proslavlja, službena je Crkva polako 
pripuštala u liturgijski kalendar. Za sestru Luku 
dosada nije vođen nikakav crkveni postupak o ispiti- 
vanju herojskog stupnja kreposti kao preduvjet za 
otvaranje procesa kanonizacije. Vjerojatno neće ni 
moći biti skoro poveden uslijed nedostatka povijesnih 
svjedočanstava o samoj sestri Luki. 

U želji da prikupim izjave Sarajlija koji su odlazili 
ili još odlaze na grob s. Luke, 11. travnja 1986. 
razgovarao sam, uz prisutnost ondašnjeg katedralnog 
župnika vlč. Ivana Kuprešaka, s gospođom Viktori- 
jom U., katolikinjom udanom za muslimana. Rekla 
nam je da je još 1936. čula kako neki ljudi odlaze na 
grob s. Luke, a sama je počela hodočastiti poslije 
rata, kad je imala problema u obitelji. Njezinu izjavu 
o molitvama na grobu s. Luke potvrđuje i »Katolički 
tjednik« u broju od 7. travnja 1940. viješću da su 
sestre na Betaniji prigodnom misom i molitvom na 
grobu, obilježile pedesetu obljetnicu smrti s. Luke. 
Tu je istaknuto da »samo najstarije između sestara 
jošte pamte« s. Luku. 


Promatrao sam ljude u molitvi na grobu sestre 
Luke: više žena nego muškaraca, više starih nego 
srednjih i mladih, ali svi imaju na licu neku molbu i 
potrebu. Jednom sam se približavao grobu, a mlađi 
bračni par moli glasno. Kad sam došao, ušutjeli su. 

Da li zato što su završili ili su se neugodno osjećali 
pred nepoznatim svjedokom njihova molitvenog jeca- 
nja? U šaptanju, gestama i pisanim izjavama onih 
koji tamo dolaže, upoznao sam drugačije Sarajevo i 
drugačiji svijet o kojem znanost i tehnika nemaju što 
reći. 'To je svijet ljudskih nevolja. Ima, dakako, kod 
nekih i praznovjerja, ali je i praznovjerna molitva 
vapaj ljudi iz sasvim konkretne nevolje. Ni ja nisam 
mogao ostati samo promatrač i svjedok molitava 
drugih na grobu sestre Luke. Kad o lijepom vremenu 
za pravac popodnevne šetnje odaberem Betaniju, 
svratim na groblje i vrlo često nalazim svježe zapa- 
ljenu svijeću ili odjevni predmet koji su ostavili oni 
što mole zdravlje za dragu osobu. Jedna od mojih 
molitava glasi otprilike ovako: 


Bože, ti si u svojoj providnosti učinio da ova 
redovnica iz tuđeg naroda dođe u naš grad, u 
njemu poslužuje djecu i odrasle različitih vjera i 
ovdje završi svoje životno putovanje. 

Daj da po njezinim zaslugama i zagovoru, kao 
katolički kršćani među sugrađanima drugih vjera, 
svim ljudima očitujemo tvoju dobrotu i ljubav. 

Koji živiš i kraljuješ u vijeke vjekova. 


Sarajevo, 11. veljače 1990. 


Dr. Mato Zovkić, 
svećenik sarajevske nadbiskupije 

KRATKI UVID U POVIJEST BOSNE 


U prvoj polovini 7. stoljeća slavenska su se ple- 
mena naselila na teritoriju Bosne. Živjela su patrijar- 
halnim životom. Na čelu plemena bili su župani. Sve 
do 12. stoljeća spominju se župe: Bosna, Luka, 
Borač, Vrbanja i Neretvica. 

Bizant je u 12. stoljeću proširio svoju vlast po 
cijelom Balkanskom poluotoku i svakoj je oblasti 
postavio najprije starješinu, a onda bana. Prvi ban na 
teritoriju Bosne bio je ban Borić. Njega je naslijedio 
Kulin ban. 

Krajem 14. stoljeća okrunio se prvi bosanski 
kralj: Stjepan Tvrtko I. Bosna je.za njegova vladanja 
bila na vrhuncu moći. Vladao je ne samo Bosnom, 
nego također Raškom, Dalmacijom, Hrvatskom i 
Primorjem. Za njegovih su nasljednika vlastela preu- 
zela vodstvo i kraljeva je vlast sve više slabila. Među 
vlastelom isticao se Hrvoje Vukčić Hrvatinić. On je 
protiv bosanske moćne vlastele pozvao Turke, pa je 
tako došao u Bosnu zapovjednik skopske krajine 
Ishak-beg. On je kralju Ostoji nametnuo obavezu 
plaćanja danka. Ishak-bega je naslijedio g. 1439. 
njegov sin Ishak-beg Ishaković, koji je osnovao Sara- 
jevo. 

Kralj Stjepan Tomašević uskratio je Turcima da- 
nak. Brzo nakon toga prodro je u Bosnu s velikom 
vojskom sultan Mehmed II. el Fatih. Kralj Stjepan 
Tomašević sklonio se najprije u tvrdi grad Jajce, a 
zatim je prešao u Ključ. Po nalogu sultanovu tu su 
ga zarobili, doveli u Jajce i pogubili ga. Tim je činom 
dokrajčena kraljevska vlast u Bosni. 

Bosna nije pala u kratkom vremenskom razdob- 
lju, nego u rasponu od 140 godina. Turska je vlast 
sve više i jače prodirala u Bosnu, a Zapadna Europa 

nije ništa poduzimala da održi svoje »predziđe kršćan- 
stva«. 

Kršćanska je vojska još 65 godina branila tvrdi 
grad Jajce, ali kad su Turci osvojili Jajce g. 1528., tad 
je pala Jajačka banovina i cijela je Bosna s Hercego- 
vinom uklopljena u Osmanlijsko carstvo kome je 
pripadala 400 godina. U tom je vremenskom razdob- 
lju narod više puta nastojao osloboditi se turske 
vlasti, ali bez uspjeha. 

»Krajem 15. i 16. stoljeća Bosnu i Hercegovinu 
zahvaćaju temeljite i dalekosežne strukturalne pro- 
mjene, kojima najsnažniji pečat daje prodor orijen- 
talno-islamske civilizacije. Ni u jednoj južnoslaven- 
skoj zemlji, koju su Turci osvojili, nije islamizacija 
uzela ni približno toliko maha kao u Bosni.«' 

»U kulturnom životu bosansko-hercegovačkih Hr- 
vata za vrijeme turske vladavine od posebne je 
važnosti djelovanje bosanskih redovnika - franjevaca. 
Potječući bez iznimke s domaćega tla, organski stop- 
ljeni s narodom, franjevci su za svoj puk bili i u 
vjerskim i u svim ostalim stvarima najmjerodavniji 
autoritet tijekom dugih stoljeća.«“ 

Nakon provale austrijske vojske pod Eugenom 
Savojskim g. 1697. podignuti su u Sarajevu u 18. st. 
bedemi, kule sa sedam kapija. Sam se grad nije više 
oporavio za turske vladavine. 

Stanovništvo Sarajeva bilo je uglavnom musliman- 
sko. Zato je Sarajevo imalo brojne džamije... Za 


lIvan Lovrenović, Bosna i Hercegovina, Sarajevo, Svjetlost 1980., str. 


79. X 
2 Ivan Lovrenović, Bosna i Hercegovina, Sarajevo, Svjetlost 1980., 


str. 147. 

stanovnike drugih vjera postojale su manje bogomo- 
2lje... 

Katolici grada Sarajeva doselili su uglavnom iz 
raznih bosanskih mjesta. Smjestili su se najviše u 
onom dijelu grada uz Miljacku koji je nazvan »Latin- 
luk«. Tu im je blizu bila i mala franjevačka crkva. 
Stanovnici »Latinluka« bili su većinom zanatlije. 

Kad je Turska poražena u ratu s Rusijom, tad je 
na Berlinskom kongresu 1878. odobreno Austro- 
Ugarskoj da okupira Bosnu. Austrija je punih 40 
godina vladala Bosnom. Za vrijeme te okupacije 
Sarajevo se razvilo u kulturnom, prosvjetnom i eko- 
nomskom pogledu. Iako je bila i ostala tuđinska 
vlast, Austrija je izgradila željezničku prugu od Broda 
do Metkovića; podigla je škole, bolnice i crkve... 
Remek-djelo austrijske okupacije je izgradnja ze- 
maljskog muzeja u Sarajevu za koji se tvrdi da je 
»najvrednija kulturna tekovina, koju je austro-ugar- 
ska vlast ostavila Bosni i Hercegovini«.? 

Nakon prvog svjetskog rata (1914-1918) raspala 
se Austro-Ugarska na svoje sastavne dijelove. Od nje 
su nastale narodne države prema versajskom mirov- 
nom ugovoru, a te su: Austrija, Jugoslavija, Čehoslo- 
vačka, Madžarska, Poljska i Rumunjska. 

Ovaj uvid u povijest Bosne pomoći će nam da 
razumijemo zašto je nadbiskup Stadler god. 1882. 
pozvao u Sarajevo sestre Kćeri Božje ljubavi. Jedna 
od njih bila je i s. Luka. Na njezin grob, već sto 
godina, dolaze Sarajlije svih vjera i narodnosti. 


3 Ivan Lovrenović: Bosna i Hercegovina, Sarajevo, Svjetlost 1980., 
str. 181. 

REDOVNIČKA DRUŽBA 
KOJOJ JE PRIPADALA S. LUKA 


U malom bavarskom mjestu Edling, nedaleko 
Miinchena, živjela je u 19. stoljeću obitelj Lechner 
sa svojih sedam kćeri. Vrlo ih je dobro odgajala u 
kršćanskom i praktičnom duhu. One su u svemu bile 
uzor svojim vršnjakinjama, a posebno je u tome 
prednjačila Franciska, četvrta po redu među svojim 
sestrama. 

Nakon vedrog i sunčanog djetinjeg životnog raz- 
doblja, Franciska je odlučila nastaviti školovanje. 
Navršila je tada 16 godina. Roditelji su joj ispunili 
želju i odobrili da ode u Miinchen i osposobi se za 
učiteljicu. Bila je uvjerena da će u tom zvanju moći 
učiniti mnogo dobra. Kasnije se osvjedočila da to nije 
njezin pravi poziv. Osjetila je da Bog od nje nešto 
drugo traži. Nakon dugog razmišljanja, molitve i 
savjetovanja s iskusnim duhovnim vođom, ostavila je 
svoje roditelje, domovinu Bavarsku i krenula u au- 
strijski carski grad Beč u kojem su obilje i bijeda 
zajedno obitavali. 

Bog je pozvao Francisku na veliko djelo i ona mu 
se odazvala. Na blagdan Marijina prikazanja, tj. 21. 
studenog 1868. osnovala je Družbu Kćeri Božje ljuba- 
vi. Svrha je Družbe bila: odgoj i školovanje ženske 
mladeži iz siromašnih i građanskih obitelji, te sve- 
strana briga za kućne pomoćnice i radnice. 

Papa Leon XIII. osobito je pohvalio svrhu Družbe 
i u kratkim je razmacima triput potvrdio Družbu 
»Kćeri Božje ljubavi« i njezine Konstitucije (1884. 
1891. 1899). Prve su dvije potvrde stigle još za života 
Utemeljiteljice. 


Kad se godine 1918. nakon prvog svjetskog rata 
raspala Austro-ugarska na svoje sastavne dijelove, 


Utemeljiteljica majka Franciska Lechner (1833 - 1894) 


tad je došlo i do preuređenja družbe Kćeri Božje 
ljubavi. Matica je Družbe ostala u Beču, a 11.X.1919. 
osnovane su provincije: češka, madžarska, jugosla- 
venska i poljska. 

Družba se sada dijeli na 12 provincija: 7 u Europi, 
3 u USA i 2 u Brazilu. Generalat Družbe je 1968. 
preselio u Grottaferratu (Roma). 

Prema smjernicama II. vatikanskog sabora družba 
Kćeri Božje ljubavi obnovila je svoje Konstitucije, a 
potvrdila ih je Kongregacija za redovnike 26.11.1979. 
godine. 

Ljubav Majke Franciske za potrebe sv. Crkve i 
svakog brata čovjeka sažeta je u ovoj njezinoj prepo- 
ruci: »Prihvatite svaku priliku da pomognete drugi- 
ma!« 

Mnogo bi se toga moglo napisati koliko su Kćeri 
Božje ljubavi uspjele djelovati upravo na temelju ove 
preporuke, no uvjerene smo da je sve to već zapisano 
u KNJIZI ŽIVOTA. 

SESTRE DRUŽBE »KĆERI BOŽJE LJUBAVI« 
DOLAZE U BOSNU 


Kad je Austro-Ugarska provela okupaciju Bosne, 
ubrzo je papa Leon XIII. uspostavio redovitu hijerar- 
hiju u Bosni i Hercegovini. Određeno je da Sarajevo 
bude središte vrhbosanske nadbiskupije, a u Banja- 
luci i Mostaru stolovat će podređeni biskupi. 

Prvim vrhbosanskim nadbiskupom imenovan je 
dr. Josip Stadler, rodom iz Slavonskog Broda. Studij 
bogoslovije odlično je završio u Rimu. Njemu su vrlo 
dobro bile poznate prilike u Bosni nakon 400-godišnje 
turske vladavine. 


Nadbiskup Stadler je još prije preuzimanja službe 
u Sarajevu morao službeno putovati u Beč. Tom je 
prigodom izjavio isusovcima u Beču da bi želio 
dovesti u Sarajevo neku žensku redovničku družbu. 
Isusovci su mu preporučili da uzme Kćeri Božje 
ljubavi jer će ta mlada družba svojom svrhom najbo- 
lje odgovarati potrebama Bosne. Nadbiskup je pri- 
hvatio njihov savjet. On je utemeljiteljici družbe, 
Franciski Lechner prikazao Bosnu kao misijsku zem- 
lju, u kojoj je nakon 400-godišnje turske vladavine 
veliko i prostrano polje rada. 


Ubrzo nakon preuzimanja službe Nadbiskup je 
kupio od braće Turanovića, muslimana, kuću i bašču 
na Banjskom brijegu br. 8. Odmah je to javio Majci 
Fanciski. Tu su vijest sestre u Beču primile s velikom 
radošću. Već 24. travnja 1882. uputila se Majka 
Franciska u Bosnu, njoj nepoznatu zemlju, u kojoj 
se govori drugim jezikom. Povela je sa sobom sestru 
M. Helenu Bonard da bude predstojica a Slovakinju 
s. Rihardu Spanyol, učiteljicu ručnog rada, da im 
bude prevodilac i tumač. 

Dug je put od Beča do Sarajeva. U Bosanskom 

Nadbiskup dr. Josip Stadler (1843 - 1918) 


Brodu i dalje već su željezničari bili obaviješteni da 
će sestre doći, pa su im bili vrlo susretljivi. Tada se 
vlakom moglo putovati samo do Zenice a odatle 
poštanskim kolima do Sarajeva. 

U Sarajevo su stigle 28. travnja u 5 sati poslije 
podne. I tako su Kćeri Božje ljubavi došle u Bosnu 
»da hijerarhiji budu pomoćnik, da joj se stave na 
službu za onaj rad, kojega je u Bosni najviše trebalo 
- za rad među ženskom mladeži, za rad u ženskom 
školstvu i odgoju«. (Vrhbosanski nadbiskup dr. Ivan 
Ev. Šarić tako je prigodom 50-godišnjeg jubileja 
Zavoda sv. Josipa izjavio u svojoj čestitki). 

Majka Franciska je s mnogo pažnje i ljubavi slala 
svoje sestre u Bosnu zato što je Bosnu smatrala 
pravom misijskom zemljom. Ona je upravo te sestre 
najčešće posjećivala i najdulje se kod njih zadržavala. 
Živo je željela da njihovo nastojanje i rad urodi 
obilnim plodom. 

KIP SRCA ISUSOVA 
U SESTARSKOJ KAPELI 


Na drugom katu najstarije zgrade Zavoda sv. 
Josipa u Sarajevu na Banjskom brijegu, odmah je 
prve godine bila uređena kućna kapelica posvećena 
Srcu Isusovu. Glavni lik u kapelici bio je kip Srca 
Isusova, tirolske proizvodnje. Pred tim kipom sestre 
su molile zajedničke molitve ali su i u slobodnom 
vremenu ulazile na kratki pohod i molitvu. 

Kako se u Zavodu iz godine u godinu povećavao 
broj sestara, kandidatica, učenica, konviktica i siro- 
tica - kućna je kapelica postala pretijesna. Bilo je 
potrebno sagraditi crkvu. Radi izvanrednih prilika na 
Balkanu, u vezi s aneksijom Bosne i Hercegovine, 
nije se moglo ništa poduzeti glede gradnje crkve. 
Učinjeno je ipak ono što se moglo, naime uređena je 
privremena kapelica u velikoj školskoj dvorani. 

Zadnja sveta misa u dotadašnjoj kapelici Srca 
Isusova bila je 13. veljače 1910. a odmah zatim 
prenesen je presveti Oltarski Sakramenat u školsku 
dvoranu koja će služiti kao kapelica dok se ne sagradi 
crkva. 

Da bi se dobio potreban prostor za gradnju crkve, 
oduzeta je od prve, najstarije zgrade Zavoda sv. 
Josipa, jedna četvrtina, odnosno polovica dotadašnje 
kućne kapelice. 


Godine 1910. sagrađen je hodnik u prizemlju, u 
1. ill. katu, koji je spajao najstariju kuću zavoda sv. 
Josipa, sagrađenu 1882. g. - sa školskom zgradom 
Zavoda sv. Josipa u ulici Mehmed-paše Sokolovića. 
Ta je školska zgrada sagrađena g. 1899. 


Kad je dovršena i posvećena crkva Kraljice sv. 
krunice, tad je onaj kip Srca Isusova, koji je 1910. 
bio prenesen u školsku dvoranu, odnesen iz dvorane 

i postavljen tik do ulaza na pjevački kor. Može se reći 
da se pokraj toga kipa neprestano prolazilo idući iz 
najstarije zgrade Zavoda sv. Josipa u školsku zgradu 
ili na pjevački kor. Kip Srca Isusova ostao je na tom 
najprometnijem mjestu Zavoda punu 41 godinu, 
naime do 1945. kad je nacionalizirana školska zgrada 
Zavoda sv. Josipa, no kad je 1949. nacionalizirana i 
zgrada Zavoda sv. Josipa, tad je kip Srca Isusova 
smješten u sakristiju zavodske crkve Kraljice sv. 
krunice. 


Unutrašnjost sestarske kapele u najstarijoj zgradi 
Zavoda sv. Josipa (1882-1911) s kipom Srca Isusova 
na glavnom oltaru, pred kojim je s. Luka imala 
mistični doživljaj 


2 


Kip Srca Isusova pred kojim je s. Luka doživjela 
posebnu milost, sada u predvorju sestarske crkve 
Kraljice sv. krunice na Banjskom brijegu, ul. Mehmed 
paše Sokolovića 11, Sarajevo 


U mjesecu svibnju godine 1980. taj je kip odvezla 
u Zagreb tadašnja provincijalna glavarica M. Bonita 
Kovačić. Smjestila ga je na postolje pokraj oltara u 
kućnoj kapelici Doma Gospe Lurdske u Zagrebu, 
Nova ves 16. No taj kip, koji je skoro 100 godina bio 
u Zavodu sv. Josipa u Sarajevu, vraćen je na svoje 
staro mjesto odlukom provincijalne glavarice M. 
Branke Matošević. Bilo je to 21. veljače 1986. godine. 
Kip je postavljen u predvorju crkve Kraljice sv. 
krunice, gdje se i sada nalazi, a vjernici se s velikim 
pouzdanjem pred njim mole i to tim više što je 
upravo pred tim kipom Srca Isusova molila naša 
sestra Luka prije punih 100 godina. 


(Ovi su podaci uneseni u Kućnu korniku samostana sv. Josipa u 
Sarajevu, str. 87.) 

SESTRA M. AUGUSTINA D'ARMAILLE 
PREDSTOJNICA SAMOSTANA 
U VRIJEME S. LUKE 


Zavod sv. Josipa s crkvom Kraiišee sv. = 
podignutom 1911. 


Za nas redovnice puno znači kućna predstojnica. 
Ona je više od domaćina kuće, jer se brine ne samo 
za naše redovno uzdržavanje, nego i za dobar redov- 
nički duh u zajednici. Predstojnica u samostanu ima 
ulogu oca i majke, prijateljice i suradnice u zajednič- 
kom životu i radu. 

Od samih početaka naše Družbe, nižu se dani i 
godine s. Augustine D'Armaille, ove uzorne Kćeri 
Božje ljubavi. Njezino je djelovanje usko povezano 
s radom naše utemeljiteljice Majke Franciske Lec- 
hner. Ona je najteže zadatke povjeravala upravo 
sestri Augustini, znajući da ona ima smisla za žrtvu, 
kao i to da neće ustuknuti ni pred kakvom zaprekom. 

Sestra Augustina je rođena 2. siječnja 1849. u 
«Grazu, glavnom gradu austrijske pokrajine Štajerske. 
Čim je godine 1868. saznala da je osnovana Družba 
Kćeri Božje ljubavi, nije dugo promišljala nego je 
već 1869. stupila u Družbu. Puna revnosti i želje za 

radom, sve je svoje sposobnosti stavila Majci Franci- 
ski na raspolaganje. Imala je jaku volju i u radu nije 
uzmicala ni pred kakvom teškoćom. Bila je stvorena 
za velika djela 1 uvijek pripravna na žrtvu i teškoće. 

Kad ju je Majka Franciska poslala u Sarajevo 
godine 1883. da zamijeni s. Helenu Bonard u službi 
predstojnice, nije se bojala ni nestašice, ni rada, ni 
zapreka u radu. Znala je da napredak Zavoda sv. 
Josipa ne ovisi o njoj, nego o ONOME kome nije 
ništa nemoguće. 

Neke sestre nisu mogle shvatiti neslomljivu volju 
svoje predstojnice Augustine, niti slijediti njezin na- 
čin rada koji je iziskivao velike žrtve. Za sve to, bila 
je potrebna čvrsta vjera i nepokolebivo pouzdanje. 


Majka Franciska je sve to dobro znala, zato je i 
poslala u Sarajevo sestru Augustinu. Znala je njezinu 
nepokolebivu vjeru i pouzdanje u Božju svemoć. 
Sestra Augustina ne samo da nije klonula pod tere- 
tom briga, nego je još i druge bodrila i jačala im vjeru 
u Božju Providnost. 


Sestra Augustina je ostala u živoj uspomeni se- 
strama Zavoda sv. Josipa, i to ne samo zato, što je 
uz ogromne žrtve podigla Zavod, nego i zato što je 
u njemu uredila sve potrebno za zajednički život 
sestara, redovničkog podmlatka, konviktica, sirotica 
i radnica. Njoj treba zahvaliti što je Zavod sv. Josipa 
brzo postao ugledna odgojno-obrazovna ustanova u 
kojoj se odgajala i školovala ženska mladež ne samo 
iz Bosne, nego i ona iz susjedne Hrvatske, Slavonije 
i Dalmacije, jer je Učiteljska škola Zavoda sv. Josipa 
sve od 1884. pa do 1945. primala bez ikakve razlike 
sve učenice. 


Osim neumornog zalaganja za škole, s. Augustina 
se s mnogo razumijevanja i srca zauzela za siromašne 
radnice i kućne pomoćnice. Stoga je uz Zavod sv. 
Josipa sagrađen i Marijin zavod, u kojem su svoj 
drugi dom našla djeca siromašnih roditelja. U njemu 
je uvijek bilo po 20 sirotica koje su u Zavodu sv. 
Jesipa pohađale školu. Osim toga taj je Zavod bio 
utočište služavki i radnica, kao i svih onih koje je 
neka nevolja dovela pred vrata Marijina zavoda. 

Ukazala se potreba da se uz zavod sv. Josipa 
sagradi crkva, zato što je kućna kapelica već odavna 
bila premalena za sestre i druge ukućane, a pogotovu 
stoga što nije mogla primiti školsku djecu. Odlučeno 
je da se sruši Marijin zavod, pa da se na njegovom 
mjestu sagradi crkva na čast Kraljice sv. krunice. Što 
je odlučeno, to je i izvršeno. Sagrađena je vrlo lijepa 
Gospina crkva, a posvećena je na dan 1. listopada 
1911. godine. Gospina se crkva uklopila između 
najstarije zgrade Zavoda sv. Josipa i one školske 
zgrade koja je sagrađena 1899. u ulici Mehmed-paše 
Sokolovića. 


Sestra Augustina je 14 godina neumorno radila 
kao predstojnica Zavoda sv. Josipa. Uz mnoga nje- 
zina dobra svojstva spominje se i to da je bila u 
svemu vrlo uredna te da je pazila na urednost i kod 
drugih. One sestre koje su predstojnicu Augustinu 
dobro poznavale, nikad nisu zaboravljale isticati 
upravo tu njezinu krepost urednosti. Za primjer su 
iznosile ovo: 


Poznato je bilo i katolicima i inovjercima da su 
sarajevske procesije uvijek lijepe. Zato je mnoštvo 
Sarajlija raznih vjera već rano ujutro zauzimalo što 

bolja mjesta na pločnicima onih ulica kojima će proći 
procesija. Posebno su bile lijepe procesije na Tijelovo 
i na blagdan Srca Isusova, kad je u procesiji sudjelo- 
Va0 i velik broj vjernika izvan Sarajeva, a u narodnim 
nošnjama svoga kraja. 

I školska su djeca sudjelovala u procesijama. 
Zato je sestra predstojnica Augustina silazila u škol- 
sko dvorište Zavoda sv. Josipa prije negoli su učenice 
krenule prema katedrali. Ona je svaku od njih dobro 
pogledala da vidi je li sve na njima u redu. Učenice 
su dobro znale da savršena urednost odgovara svetom 
činu pri kojemu će i one svojim doličnim držanjem, 
posipanjem cvijeća i pjesmom svjedočiti svoju nepo- 
kolebivu vjeru u Isusovu prisutnost u presvetom 
Oltarskom Sakramentu. 


Jedna od sestara iz vremena s. Augustine je i s. 
Luka. Kad se ona razboljela, Utemeljiteljica je u 
pismu od 10.3.1890. pisala predstojnici: »...pozdra- 
vite mi s. Luku, ovdje se u Kući utočišta mnogo moli 
za nju. Ako je to Božja volja, onda će ona sigurno 
ozdraviti...« U sačuvanim pismima Utemeljiteljice, 
upućenim predstojnici s. Augustini u Sarajevo, s. 
Luka spominje se još dva puta: u pismu od 6. veljače 
1890. te u pismu od 20. ožujka 1890. O njima ćemo 
kasnije govoriti. 


Predstojnica je po svojoj službi morala saobraćati 
s vanjskim osobama i uređivati djelovanje sestara 
unutar zajednice i zato je lako moglo doći do nespo- 
razuma između pojedine sestre i predstojnice. Neke 
od sestara tužile su se na strogost predstojnice, pa je 
i s. Luka mogla dobiti utisak da je poglavarica prema 
njoj ponekad gruba i nepravedna. Tako je uviđala da 

je neke članice zajednice ne shvaćaju ispravno, s. 
Augustina nije odustajala od svoga puta. One koje 
su je razumjele, cijenile su i odobravale njezine 
postupke. Sve do svoje smrti ostala je uzorna redov- 
nica. Umrla je 4. prosinca 1927. godine. Uspomena 
na nju prenosila se od naraštaja na naraštaj. U 
povijesti Družbe ugradila je velike osobne žrtve i 
božanski ju je Spasitelj sigurno obilno nagradio. 


OBITELJ U KOJOJ JE ODRASLA 
ELIZABETA LIENGITZ 


U austrijskoj pokrajini Koruškoj nalazi se povije- 
sni gradić St. Andra, koji je nekoć bio sjedište 
biskupije. Premda je biskupija nakon nekoga vre- 
mena odselila, to se mjesto ipak i nadalje naziva 
»grad«. Biskupsku su palaču preuzeli isusovci za svoj 
samostan. 

Nasuprot biskupske palače bio je nekoć samostan 
sestara dominikanki, ali za vladanja cara Josipa II. 1 
taj je samostan ukinut kao i mnogi drugi. Zgrada je 
toga samostana s vremenom postala skoro ruševina. 
Ipak je taj narušeni samostan kupila Majka Franciska 
za svoje sestre. 

Ruševina je temeljito uređena i postala je vrlo 
lijepa zgrada samostana koji se naziva »Maria Loret- 
to«. U njemu već 110 godina imaju Kćeri Božje 
ljubavi svoj samostan, zatim internat za djevojke, 
osnovnu i srednju školu, a za malu djecu - dječji 
vrtić. U ovom je zavodu odgojeno i školovano stotine 
i stotine djece i djevojaka ne samo iz grada St. 
Andra, nego također iz bliže i dalje okolice. U 
zavodu »Marija Loretto« Kćeri Božje ljubavi vrlo 
uspješno djeluju. 

Majka Franciska je posebno voljela ovaj zavod 1 
često ga je pohađala, možda i zato što su isusovci 
upravo u tamošnjem svojem samostanu sastavili prva 
Pravila družbe Kćeri Božje ljubavi. 

Elizabeta se mogla preko sestarske zajednice u St. 
Andra susresti i sa samom Utemeljiteljicom. 

U lijepoj lavantinskoj dolini nazvanoj »Koruški 
kraj« živjela je u malom mjestu Lindhofu obitelj 
Gregora i Ane Liengitz sa svoje sedmero djece. 
Elizabetinu ocu bilo je 35 godina kad je sklopio 
kršćanski brak s Anom Krampl 9. rujna 1860. Ana je 

d »Maria Loretto« u Sankt Andrći u 
Koruškoj, preko kojega je Elizabeta Liengitz došla u 


doticaj sa sestrama družbe Kćeri Božje ljubavi 


ah 


Sestarski zavo 


tada imala 22 godine. Bili su poljoprivrednici, a u 
Matici krštenih župe Maria-Rojach za godinu 1861. 
prilikom rođenja njihovog najstarijeg djeteta ubilje- 
ženo je da su imali kuću u selu Lindhof na broju 12. 
Elizabeta je rođena 9. siječnja 1861. Istog je dana i 
krštena. Osim Elizabete, Gregor i Ana imali su još 
šestoro djece. Marija se rodila 3. rujna 1863. Barbara 
se rodila 29. studenog 1864. Filip se rodio 27. travnja 

1866. Lovro se rodio 19. kolovoza 1868. Ana se 
rodila 1. studenog 1871. i Filomena se rodila 11. 
kolovoza 1881. 

Gregor je umro 3. veljače 1894. u dobi od 70 
godina u selu Lindhof, u kući broj 23. Pred smrt je 
bio proviđen sakramentima te je ukopan 5. veljače 
1894. na groblju u Maria-Rojach. Ana Liengitz umrla 
je 12. ožujka 1924. u dobi od 86 godina, proviđena 
sakramentima. Sahranjena je 14. ožujka 1924. na 
istom groblju gdje i njezin muž. 

Župnik Walter Kčberl, na molbu s. Lee Šoljić, 
izdao je 15. srpnja 1971. Elizabetin krsni list i vjen- 
čani list njezinih roditelja. Tom zgodom potrudio se 
da u župskim knjigama pronađe podatke i o njezinoj 
braći i sestrama. Prema njegovu istraživanju, Lovro 
je umro 30. lipnja 1944. u Klagenfurtu, Ana je umrla 
30. ožujka 1956. u Wolfsbergu, Filomena je umrla 
10. listopada 1894. u Lindhofu. Župnik tada nije 
mogao ustanoviti gdje i kada su umrli Marija, Bar- 
bara i Filip. 

Ne znamo kakvu su boju kose imali Elizabetini 
roditelji ili braća i sestre. Međutim, u pismu Uteme- 
ljiteljice predstojnici s. Augustini u Sarajevo od 6. 
veljače 1890. godine stoji: »Kod s. Luke može se 
upala izroditi u sušicu, jer ona ima crvenu kosu (rote 
Haare), a takvi ljudi imaju veliku sklonost tome...« 
Jesu li se druge djevojčice rugale Elizabeti radi boje 
njezine kose? Je li ona radi toga patila? Na ovo ne 
znamo odgovor, ali smijemo pretpostaviti da je u 
vjeri našla snagu za prihvaćanje svojih tjelesnih svoj- 
stava. 


Kao najstarije dijete Elizabeta je u svemu bila 

uzor braći i sestrama. Pomagala je majci ne samo u 
kućnim poslovima, nego i u odgajanju svoje braće i 
sestara. Pazila je da im ništa ne naškodi ni duši ni 
tijelu. Blago svoje duše brižno je i neprimjetno 
presađivala u njih. Oduševila ih je za sve što je dobro 
i sveto, jer je znala da će im to u životu mnogo 
koristiti. Prema usmenoj predaji, Elizabeta je u 
roditeljskoj kući revno i uspješno vodila za male svoj 
»dječji vrtić«. To je ujedno bila i najbolja priprava 
za kasniji rad što će ga obavljati daleko od roditelj- 
skog doma, daleko od domovine. 

Roditelji su više puta morali voditi Elizabetu u 
susjedni grad Sankt Andra, a kad je odrasla mogla je 
i sama tamo odlaziti. Nabavljala je sve što je trebalo 
u njihovu domaćinstvu, a zatim je posjećivala isuso- 
vačku crkvu. Koristila je priliku da obavi pobožnost 
na čast Srcu Isusovu. Ta je pobožnost u 19. stoljeću 
doživjela svoj preporod. Predstavljala je najznačajniji 
katolički duhovni pokret prošlog stoljeća. Bilo je to 
u ono doba kad je na čelu Crkve bio papa Pio IX. 
(1846-1878), a iza njega veliki prijatelj Slavena, Leon 
XIII. (1878-1903.) Štovanje Srca Isusova širilo se u 
to doba ne samo po muškim i ženskim samostanima, 
nego 1 u katoličkim obiteljima te kod pojedinaca koji 
su težili za dubljim duhovnim životom. 


Iz ovoga se može zaključiti da je naša Elizabeta 
bila oduševljena štovateljica Srca Isusova. 

Elizabeta je bila u svemu uzor svojoj braći i 
sestrama. I roditelji i djeca revno su obavljali vjerske 
dužnosti. 

Djeca su pomagala roditeljima pri poslu. Na taj 
su način i Elizabeti pomogli u raznim kućnim poslovi- 


41 


ma, pa je ona tada mogla češće odlaziti u grad i 
pribivati pobožnostima na čast Srca Isusova. Odande 
se radosna vraćala k svojima koje je iskreno voljela. 
U Elizabeti se rodila želja da svoj život posveti 
Bogu kao redovnica. Tu je želju povjerila svome 
ispovjedniku u crkvi Srca Isusova. On ju je ohrabrio 
jer je smatrao da ima sposobnosti i vrline koje se 
traže od katoličke redovnice. Preporučio joj je neka 
stupi u družbu Kćeri Božje ljubavi. One su već u to 


vrijeme imale u njihovu gradiću svoj zavod »Maria.- 
Loretto«, u kojem su, uz samostan sestara, držale | 


škole i internat. 

Vrijedno je spomenuti da su isusovci iz kolegija u 
St. Andra sastavili prva PRAVILA za redovnice 
Kćeri Božje ljubavi. 

Elizabeti se svidio prijedlog njezinog ispovjedni- 
ka, ali u njezinoj je obitelji nastalo raznoliko raspolo- 
ženje. S jedne strane za njih je to bila čast što je 
Svevišnji iz njihove obitelji odabrao sebi službenicu 
koju su svi voljeli i cijenili radi njezine dobrote i 
nesebičnsoti. S druge strane, neki članovi obitelji 
nisu mogli zatajiti tugu što Elizabeta neće više biti s 
njima. Ona ih je tješila da će im svojim molitvama i 
žrtvama moći još više pomagati negoli je pomagala 
kad je s njima bila. 

ELIZABETA LIENGITZ 
KAO KCI BOŽJE LJUBAVI 
SESTRA M. LUKA 


Elizabeta se nepokolebivo odazvala Božjem pozi- 
vu. Došla je u carski grad Beč i s 20 godina radosno 
stupila u Kuću maticu družbe Kćeri Božje ljubavi. 
Bilo je to na blagdan Svih svetih 1.XI.1881. godine. 

Tijekom devet mjeseci kao kandidatica dobro je 
upoznala svrhu i život družbe Kćeri Božje ljubavi. 
Stupila je u novicijat 1. kolovza 1882. Obukla je 
redovničko odijelo i dobila ime - sestra M. Luka. 
Boravak u novicijatu pomoći će joj da upozna bitne 
zahtjeve redovničkog života, te shvati i počne živjeti 
prema evanđeoskim savjetima čistoće, siromaštva i 
poslušnosti. 

Već je kao novakinja dokazala svoju sposobnost 
da se žrtvuje za druge. Umjesto neke bolesne sestre 
tri je mjeseca prosila milodare po Štajerskoj. Skuplja- 


nje milodara bila je ustaljena praksa a služila je za 


skrb i zaštitu ostavljenih i zapuštenih. 


Sestra Luka je 20. kolovoza 1883. položila prve 
svete zavjete. Već 22. kolovoza, po odredbi poglava- 
Ta, otputovala je u nepoznatu joj zemlju Bosnu. 
Putem do Sarajeva vidjela je mnogo toga novog i 
nepoznatog. Pred njom se otvarao novi život. U duhu 
je slušala pobudne riječi Majke Franciske: »Svako 
osnivanje u Bosni smatrajte misijskom postajom, a 
sestre koje su na to djelovanje pozvane i tamo 
poslane, neka to smatraju milošću od Gospodina«. 


Rodna pokrajina sestre Luke, Koruška, u mnogo- 
čemu se razlikuje od Bosne. U Bosni živi drugi narod 
koji govori nepoznatim jezikom, što ga s. Luka za 
vrijeme novicijata nije mogla ni čuti a kamo li 
naučiti. Tu vladaju i drugačiji običaji, na koje su 
stanovnici muslimanske, pravoslavne i katoličke vjere 

Kuća matica u Beču u vrijeme kad je s. Luka bila 
novakinja 
vrlo ponosni. Sestre Kćeri Božje ljubavi došle su u 
Sarajevo tek 16 mjeseci prije sestre Luke. Jedva su 
započele prosvjetno i odgojno djelovanje među dje- 
vojčicama i djevojkama grada na Miljacki u koji su 
tih mjeseci i godina pristizali novi stanovnici s uspo- 
stavom austro-ugarske vlasti. U gradu nije bilo do- 
voljno škola iako su sestre milosrdnice u posljednjim 
godinama turske vlasti nad Bosnom, na molbu i uz 
pomoć biskupa fra Paškala Vujičića, otvorile osnovnu 
školu za djevojčice te u vrijeme austrijske uprave 
nastavile i razgranale svoju djelatnost u Sarajevu. 

S. Luku prihvatila je u Sarajevu nova predstojnica 
s. Augustina koja je po odredbi Utemeljiteljice zami- 
jenila prvu sarajevsku predstojnicu s. Helenu. Ona 
ju je uvela u život i djelovanje sestarske zajednice te 
joj dodijelila kao glavnu zadaću, službu vratarice. 


S. Luka ostala je u Sarajevu na ovoj službi do 
kraja svoga kratkog života, tj. svega šest godina. 
Nažalost, prilikom nasilnog zatvaranja samostana na- 
kon drugog svjetskog rata, propali su mnogi vrijedni 
dokumenti o životu i radu sestara. Ne znamo da li su 
poslije s. Luke ostala neka pisma, duhovni zapisi i 
razmatranja. Moramo se oslanjati na usmenu predaju 
o njoj koja je zabilježena tridesetak i više godina 
nakon njezine smrti, kad su ljudi spontano dolazili na 
njezin grob na Betaniji i sestre smatrale potrebnim 
zabilježiti barem ono malo uspomena na pokojnu 
susestru koja za života nije obavljala utjecajnu slu- 
žbu, ali je nakon smrti počela privlačiti ljude da po 
njezinu zagovoru upućuju svoje prošnje Bogu. 

SESTRA LUKA — VRATARICA 
U ZAVODU SV. JOSIPA 


U prvu knjigu Kronike Zavoda sv. Josipa u 
Sarajevu pisale su sestre uglavnom o osnivanju Za- 
voda i škola, a vrlo malo o pojedinim sestrama koje 
su tada djelovale u Zavodu sv. Josipa. Prema tome u 
Kronici Zavoda nije ništa zapisano o sestri Luki 
Liengitz. O njoj su do nas stigli podaci jedino usme- 
nom predajom. Ono što pouzdano znamo o sestri 
Luki, sasvim je dostatno da možemo o njoj stvoriti 
pravu sliku. 


Nas zanima sestra Luka, kći Božje ljubavi, koja 
je nakon prvih položenih sv. zavjeta u Beču 20. 
kolovoza 1883. već nakon dva dana, 22. kolovoza, 
otputovala u Sarajevo. 

U Zavodu sv. Josipa preuzela je službu vratarice 
koju je revno vršila skoro šest i po godina. Posebno 
treba istaknuti da u ono vrijeme još nije bilo ni 
električne rasvjete ni električnog zvonca na ulazu u 
zgradu. Također nije bilo ni električnog kuhala, ni 
strojeva za pranje rublja, ni čišćenja, ni usisivača. - 
Naravno, nije bilo ni telefona. Sve dok nije bilo 
raznih praktičnih kućnih pomagala, mnogi su se 
poslovi obavljali ručno. 


Vratarica je usmeno prenosila svaku poruku ili 
nalog, bilo to od predstojnice ili neke sestre, bilo 
gojenici ili učenici. Koliko se puta u danu morala 
vratarica popeti na prvi ili drugi kat da isporuči neku 
obavijest ili nalog te da se zatim brzo vrati k ulaznim 
vratima. I tako bezbroj puta u jednom danu. Naporno 
je to bilo, no sestri Luki je najteže bilo to što nije 
znala govoriti hrvatski, pa je radi toga više puta 
nastao nesporazum između predstojnice i neke stran- 
ke. U to je vrijeme bila predstojnica u Zavodu sv. 


na 


\ Betanija 


1 Katedrala 


2 Zavod sv. Josipa 


3 Zavod sv. Augustina 


Samostan 
Presv. Trojstva 
ite in bete: 


WE Bani 


Bivši Zavod sv. Josipa i Zavod sv: Augustina na planu grada Sarajeva, Uspinjanjem 
po označenim stepenicama stiže se iz središta grada na Banjski brijeg 
Josipa sestra M. Augustina d'Armaille, vrlo sposob- 
na, radina i revna. Da je bila sposobna za predstoj- 
nicu najbolje svjedoči to što je 14 godina vrlo uspje- 
šno vodila zavod sv. Josipa. Ona je od sestara tražila 
da savjesno i točno obavljaju svoje dužnosti. Radi 
toga je koji put lako moglo doći do nesporazuma, 
kako kod svake pojedine sestre, tako pogotovo kod 
sestre Luke. Ona je, kao vratarica, najviše saobraćala 
između predstojnice i stranaka. Ako je sestra Luka 
nekoj stranki netočno prenijela poruku sestre pred- 
stojnice, tad se taj nesporazum duboko odrazio na 
sestri Luki. Nije stoga nikakvo čudo što je ona, u 
ljudskoj slabosti, naglo odlučila sve napustiti i vratiti 

se k svojima roditeljima. 

U takvom je neraspoloženju izjavila svojem ispo- 
vjedniku Antonu Jegliču, vrhbosanskom kanoniku 
koji je ujedno bio 16 godina direktor i profesor 
Ženske učiteljske škole u Zavodu sv. Josipa, - da će 

napustiti samostan i vratiti se k svojim roditeljima. 
Dr. Jeglič joj je savjetovao neka se smiri i neka 
pričeka dok obavi duhovne vježbe koje će uskoro 
biti. Poslušala ga je. 

Jedne večeri, kad više nikoga nije bilo u kućnoj 
kapelici sestra Luka, vrlo žalosna, potužila se pred 
kipom Srca Isusova,“ da će napustiti samostan i vratiti 
se k svojim roditeljima. 

Srce Isusovo, kojemu je u tančine poznata ljudska 
narav, progovorilo je tada sestri Luki, potaklo ju je 
neka ostane u samostanu pa će je uskoro usrećiti. 

Poslušala je. Novim žarom, prožeta duhom poko- 
re, revno je služila i svome Bogu i svakome bratu 
čovjeku bez iznimke. 

Sestra Luka je radila neumorno, trpjela je i 
žrtvovala se za siromahe. Mirno je podnosila sve 
neugodnosti. Izgarala je kao žrtva za Boga i bližnjega. 
Trpljenje je u tančine izbrusilo dragulj njezine duše. 

Uz svoju i onako tešku službu vratarice sama je 
sebi nametnula pravi pokornički život: spavala je na 
dasci, odricala se hrane u korist siromaha, trpjela je 
studen, radila je neumorno, mirno je podnosila sve 
neugodnosti, izgarala je kao žrtva za Boga i bližnjega. 

Sve su to zapazile njezine susestre, a Svevišnji ju 
je nagradio obiljem milosti. 

Sarajevske su zime bile tada vrlo duge i oštre, pa 
se i to odrazilo na organizmu sestre Luke. Mnogo je 
trpjela zbog studeni. Nije se mogla grijati uz pećicu 
u sobi vratarice, jer se morala skoro neprestano 


* Taj kip je sada smješten u ulaznom dijelu crkve Kraljice sv. Krunice 
na Banjskom brijegu u Sarajevu. 

kretati ili oko ulaznih vrata ili dugim i hladnim 
hodnicima i stubištima. I u spavaonici je bilo studeno, 
jer se nije ložilo. 

Sestra Luka je sve teškoće i patnje herojski 
podnosila. Snagu joj je davalo ono Isusovo obećanje 
da će je uskoro usrećiti. 

DOBRA DJELA SESTRE LUKE 


U cijelom se biću sestre Luke jasno očitovalo da 
su svi ljudi braća. 

Sestra se Luka, kao vratarica, istaknula bezbroj- 
nim djelima ljubavi i milosrđa. Premda u prvo vri- 
jeme nije znala govoriti hrvatskim jezikom, ipak je 
vrlo dobro saobraćala sa školskom djecom, sa siroma- 
sima, starcima i bolesnicima. 


Svakog je jutra s. Luka pažljivo stajala kod 
ulaznih vrata Zavoda sv. Josipa, kad su djeca dolazila 
u školu. Promatrala ih je kako su obučena, pogotovo 
u zimsko doba, u hladne dane. Odmah bi odijelila 
onu djecu na kojima je primijetila da trpe od studeni. 
Odijelila bih ih, odvela ih u prostoriju koja je njoj 
po službi pripadala, pa je svakome učinila što mu je 
trbalo: prala ih je, češljala, u toplu odjeću oblačila, 
a onda bi ih odvela u razred. U tome je bila vrlo 
vješta, jer je u svojoj roditeljskoj kući niz godina 
prala, češljala i oblačila svoju braću i sestre. Nju je 
to zacijelo i radovalo. U duhu se prenosila u svoju 
roditeljsku kuću. 

Sestra Luka je vršila dobra djela svima koje je 
bijeda ili neka druga nevolja dovela na prag Zavoda 
sv. Josipa. Sarajevo se već onda ubrajalo među veće 
gradove, a zna se da u svakom velikom gradu obilje 
i bijeda zajedno obitavaju. Tako je bilo, tako je i 
sada, tako će i uvijek biti. 


Kad bi se o podne na kapiji samostana okupili 
siromasi, sestra Luka bi pokupila iz njihovih ruku 
lončiće i zdjelice, pa bi otišla u sestarsku blagovaonicu 
i tu bi zagrabila čorbe ili variva, napunila sve, pa 
zatim podijelila sirotinji. Najteže bi joj bilo gledati 
njihove promrzle ruke i lice. 

. Sestra Luka bila je majka sirotinje. To je postalo 

jasno tek poslije njezine smrti jer su na njezin grob 

na Betaniji počeli dolaziti ljudi različitih vjera i 

eko lj sa svojim duhovnim i materijalnim potre- 
ama. 


Naši najmlađi u dvorištu 

BOLEST I SMRT S. LUKE 


Kad je trpljenje u dostatnoj mjeri izgradilo nje- 
zinu dušu, tad joj je Svevišnji poslao tešku bolest. 
Bilo je to u siječnju 1890. Predstojnica s. Augustina 
obavijestila je u pismu Utemeljiteljicu u Beču o 
zdravlju s. Luke. Iz odgovora Utemeljiteljice od 6. 
veljače 1890. vidi se zabrinutost poglavarica za zdrav- 
lje svih sestara, onih koje obavljaju važnu službu kao 
i onih koje su bile vratarice. U pismu 10. ožujka 
1890. Utemeljiteljica se ponovno osvrće na zdrav- 
stveno stanje s. Luke s nadom da će ozdraviti. 

Međutim, upala pluća razvila se u naglu tuberku- 
lozu pluća. Ni vrsni liječnici, ni najbolja njega sestara 
nije bolesnici mogla spasiti život. U ono vrijeme 
medicina još nije raspolagala tako uspješnim lijeko- 
vima koje danas koristi. Sestre su nastojale kako su 
najbolje mogle učiniti sve samo da s. Luku uzdrže na 


životu, ali njihovi napori i molitve nisu donosili. 


zemaljskog uspjeha. 

Utemeljiteljica je, osvrćući se na vijest iz pisma s. 
Augustine o privremenom poboljšanju zdravlja s. 
Luke, u svom pismu od 20. ožujka 1890. napisala: 
»Hvala Bogu što je s. Luki bolje. Možda će i potpuno 
ozdraviti. To je velika sreća što nam ovo dijete niie 
umrlo jer bi to bio veliki gubitak za Zavod.« Iz ovih 
riječi Utemeljiteljice vidimo koliko je cijenila s. 
Luku. 

Prema usmenoj predaji, zabilježenoj u kronici 
Družbe i izjavama pojedinih sestara, Srce Isusovo 
obećalo je s. Luki da će je brzo usrećiti. To se 
vrijeme približilo i božansko se obećanje ispunilo. 
Umrla je 30. ožujka 1890. godine, na predzadnji dan 
mjeseca posvećena sv. Josipu, zaštitniku sretne smrti. 


58 


Vjerujemo da je Isus usrećio i nagradio svoju vjernu 
službenicu, da ju je uveo u vječnu radost. 

Te godine 30. ožujka bila je nedjelja Cvjetnica, 
liturgijski spomen-dan Isusova svečanog ulaska u 
Jeruzalem uoči njegove muke i smrti. 

I za dobru s. Luku bio je to prijelaz iz suzne 
doline u vječnu radost. Navršila je istom 29 godina i 
dva i po mjeseca života, ali života prebogatog djelima 
ljubavi prema Bogu i svakome bratu čovjeku. 

Ukopana je na sestarskom groblju na Betaniji. 

Uzdamo se da nas ona zagovara kod Svevišnjega. 


59 


SVJEDOČANSTVA SESTARA 
KOJE SU POZNAVALE S. LUKU 


U vrijeme djelovanja s. Luke u Zavodu sv. Josipa 
nije vođena samostanska kronika. Ona je otpočeta 
tek godine 1900. dakle deset godina nakon njezine 
smrti. U kronici Družbe u Beču, svezak od godine 
1885-1893. stoji na strani 182: »30. ožujka 1890. u 
našem zavodu u Sarajevu umrla je s. Luka Liengitz 
vrlo lijepo i predano u Gospodinu«. 

Tek od 1910. i dalje nalazimo u kronici naše 
Provincije bilješke o odlasku sestara i drugih ljudi na 
grob s. Luke. Ovo spontano okupljanje na njezinu 
grobu pridonijelo je da se zapišu izjave sestara koje 
su je poznavale i s njom živjele. Ovdje se ograniča- 
vamo na izjave dviju sestara koje su je najbolje 
poznavale. 

S. M. Riharda Spanyol (1853-1927) došla je u 
Sarajevo zajedno s majkom Franciskom Lechner 
1882. godine i cijeli svoj životni vijek provela je u 
Sarajevu. Kad je 1889. godine sagrađena sarajevska 
katedrala, nadbiskup Stadler molio je naše sestre da 
pruzmu službu sakristanke. Za prvu sakristanku odre- 
đena je s. Riharda i ona je tu svoju službu revno 
obavljala sve do svoje starosti. Umrla je u Sarajevu 
18. veljače 1927. godine. 

S. Luka i s. Riharda bile su punih šest godina 
zajedno u istoj redovničkoj kući, a i kreveti su im bili 
blizu u istoj spavaonici. 


Izjave s. Riharde o s. Luki sadrže slijedeće tvr- 
dnje: 

— Bila je vrlo marljiva, uredna i spretna sestra. 

— Usvojila je naše običaje, izmijenila je svoj 
karakter. 

— Drugačije se vladala i drugačije govorila. 

— Svima nam je prednjačila primjerom poniznog 
života i ljubavi prema bližnjemu. 

— Posebno se uzorno ponijela kad su je poglavari 
zapostavili ili ponizili i onda kad je bila izložena 
najtežim poniženjima. 

— Dragi je Bog dopustio da su je poglavari 
posebno kušali u vrijeme adventa i korizme. 

— To je bio njezin križni put kojim je tiho kročila. 

— Nikad se nije tužila kad bi je nepravedno 
ukorili. 

— Ponosno je krila suze. 

— Božansko Srce joj je pomoglo da je uspjela 
junački podnositi razne teškoće. 

— Ustrajala je u poniznom životu. 

— Trapila se u hrani, a siromašnoj je djeci davala 
ono što je sebi uskratila. 

— Uzornom je i mirnom strpljivošću prelazila 
preko nezgodnih šala i primjedaba. 

— Sve je to do smrti podnosila iz ljubavi prema 
Božanskom Srcu. 

— Ostavila nam je primjer da ne zaboravimo kako 
je život borba koja vodi bezuvjetno k pobjedi u 
lijepom nebu. 

— S. Luka podnosila je mirno sve teškoće. Bila je 
čvrsto uvjerena da Božansko Srce sigurno upravlja 
svim zbivanjima njezina života. 

— S. Luka bila je majka sirota. 

— S. Luka nije ni slutila koliko je dobra učinila 
svima koje je bijeda dovela na prag samostana. 

— Trpljenje je izbrusilo dragulj njezine duše. 

— U svakom je siromahu gledala Krista. 

— Živjela je vršeći dobra djela svima koje je 
bijeda ili bilo koja druga potreba dovela na prag 
Zavoda sv. Josipa. 

— S. Luka je isticala da je siromaštvo najsigurnija 
ograda redovničkog života. 

— S. Luki je vrlo dobro došlo to što je u roditelj- 
skoj kući bila desna ruka svojoj majci. 


— Odgajajući u roditeljskoj kući mlađu braću i 
sestre razvila je u sebi sposobnost da dječju dušu 
zagrije za sve što je dobro i sveto. 

— S. Luka mirno je preselila iz ovog života u vječni 
život. 

S. Pahomija Gosch (1863-1939) rođena je u mje- 
stu Sankt Marcin u Koruškoj, blizu mjesta Lindhof u 
kojem se rodila s. Luka. Kao djevojka uzorno se 
ponašala među katoličkim djevojkama mjesta Sankt 
Andra pa je izabrana za prefektu Marijine kongrega- 
cije djevojaka. U družbu Kćeri Božje ljubavi stupila 
je 1885. godine. Već slijedeće godine položila je prve 
sv. zavjete a.1901. godine doživotne zavjete. Odmah 
nakon prvih zavjeta poslana je u Sarajevo, u zavod 
sv. Josipa. Raspoređena je na službu kuharice, a uz 
to je dugi niz godina pekla kruh za brojne stanovnike 
i posjetioce Zavoda. 

Bila je vrlo radina, dobra, šutljiva i sd otni. 
Svi su je u samostanu voljeli. Do svoje smrti radila 
je u Zavodu sv. Josipa, a samo kraće vremensko 
razdoblje bila je na Palama. Umrla je u Sarajevu 17. 
listopada 1939. Sprovod je vodio kanonik dr. Čedomil 
Čekada uz pratnju dvojice svećenika, te uz sudjelova- 
nje brojnih sestara, učenica i gojenica Zavoda sv. 
Josipa, a također i drugih koji su je poznavali. 

S. Riharda, sakristanka, s. Pahomija kućna kuha- 
rica i s. Luka zavodska vratarica bile su tri sestre koje 
su se razumjele i jedna drugoj povjeravale. U velikoj 
sestarskoj spavaonici imale su ćelije jedna do druge. 
Tako je s. Riharda primijetila da s. Luka ujutro 
sprema neku dasku. Na njoj je sigurno i spavala. Uz 
sve ono teško što su joj drugi nametnuli sama je sebi 
dodala još tu pokoru. 

Sve izjave s. Pahomije o s. Luki možemo sažeti u 
jednu rečenicu koju je iskusna i dobra s. Pahomija 
izrekla: »nikad nisam čula iz njezinih usta da bi se 
potužila, kao na primjer: "Ah nemam vremena! 
Potražite drugu sestru !'« 


GROB SESTRE LUKE 
NA SESTARSKOM GROBLJU »BETANIJA« 
U SARAJEVU 


Majka Franciska Lechner nastojala je da pri 
osnivanju škola i samostana u nekom gradu osnuje 
također u blizini grada i ekonomiju koja će materi- 
jalno pomagati uzdržavanje dotičnog zavoda. Tako 
je postupila i godine 1882. kad je prvi puta došla u 
Sarajevo. 


Vrlo se obradovala kad je na Banjskom brijegu 
vidjela kuću i bašču koje je nadbiskup Stadler kupio 
za sestre, ali je odmah odlučila da u okolici grada 
kupi ekonomiju za sestre. Nekoliko je dana neu- 
morno obilazila okolicom Sarajeva. Navečer se sva 
iznemogla vraćala kući. Jednog joj se dana svidjelo 
poljoprivredno dobro u selu Slatini nedaleko od 
Sarajeva. Kupila je taj posjed s malom kućom i 
prozvala ga »Betanija« prema palestinskom mjestu u 
blizini Jeruzalema. Taj se naziv zadržao sve do danas, 
iako je poslije Drugog svjetskog rata godine 1947. 
odlukom Ministarstva poljoprivrede i stočarstva broj 
990 od 27. siječnja 1947. oduzeta sestrama samostan- 
ska zgrada i cijelo poljoprivredno dobro. 

Sestrama je ostalo u vlasništvu samo groblje u 
kojem je do godine 1947. ukopano 78 sestara i pet 
kandidatica. Poslije toga ukopi se nisu više smjeli 
vršiti. 

Groblje je poslije rata silom prilika bilo zapušte- 
no. Sekretarijat za urbanističku regulativu dopustio 
je pod brojem 879 od 2. srpnja 1971. da se oko 
groblja postavi nova ograda. Za taj pothvat mnogo 
je truda i volje uložila s. M. Tonka Dujmović, ne 
obazirući se na svoju već poodmaklu životnu dob. 
Svojom je brigom i trudom pribavljala novčana sred- 
stva i potpuno uredila cijelo groblje podigavši novu 

metalnu ogradu, obnovivši grob svake ukopane sestre 
i podigavši veći križ nad grobom s. Luke. Taj mučni 
posao tražio je mnogo vremena, sredstava, upornosti 
i zalaganja. U taj je pothvat s. Tonka uložila sve 
svoje sile, a zadovoljština joj je bila pogled na 
ograđeno i uređeno groblje preminulih sestara. U 
tom pothvatu materijalno su joj pomagale same 
sestre diljem domovine, ali i rodbina pokojnih sestara 
kao i neki svećenici. 


Obnovljeni grobovi s imenima sestara ukopanih na 
Betaniji, kako ih je dala obnoviti s. M. Tonka 
Dujmović 


Umrla je 21. siječnja 1986. u 82. godini života, a 
sahranjena 23. siječnja na sarajevskom groblju »Ba- 
re«. S njezina groba, kad nad Sarajevom nema 
smoga, vidi se sestarsko groblje na Betaniji. Da se 
ona nije uporno zalagala za uzdržavanje i ograđivanje 
groblja, vjerojatno bi u burnim poratnim godinama 
groblje bilo sasvim izmiješteno, a time bi i prvotni 

grob s. Luke izgubio molitelje i posjetioce koji 
onamo dolaze već 100 godina. 

To je mjesto molbe i zahvale, ne samo odanih joj 
Sarajlija, nego i onih koji čak nisu s područja Bosne. 
Molitelji i hodočasnici kite grob cvijećem, pale na 
njemu svijeće te ostavljaju molbe i zahvalnice. Ima 
ih koji dolaze pojedinačno u bilo koje doba dana i 
po svakakvom vremenu. Jedni dolaze u osvit dana, 
drugi čak i noću. 

Neki organiziraju zajednički pohod s. Luki, a 
neki dolaze pojedinačno. Zahvaljuju Bogu na prim- 
ljenim dobrima za dušu i tijelo, za zdravlje, za uspjeh 
u školi i poslu, za pomirenje u obitelji. 

Neki u znak pokore i poniznosti dolaze bosonogi 
na grob s. Luke. Usrdno je mole neka im ona svojim 
zagovorom kod nebeskog Oca izmoli osobitu zaštitu 
i pomoć. Neki na grobu ostavljaju pismene molbe, a 


UŽKIA PRI JERU 
2635] 


S. M. Alojzija Caratan sa susestrama na grobu s. Luke 

često i fotografije osoba koje preporučuju zagovoru 
s. Luke kod nebeskog Oca. 

. Nedokučiva se očinska Božja dobrota jasno oči- 
tuje na grobu jednostavne redovnice, dobre s. Luke, 
kojoj s punim pravom pripada njezino redovničko 
ime: Kći Božje ljubavi. 

IZJAVE OSOBA KOJE TVRDE DA IM JE 
BOG POMOGAO NA ZAGOVOR S. LUKE 


U životopisu s. Luke koji je priredila s. Lea Šoljić 
na kraju su navedene kratke zahvalnice. Od kojih 
odabiremo neke. 


— Hvala ti za ozdravljenje grla. . 
G. S. (1930.) 


— Hvala za ozdravljenje pluća! 
Slavica (1935). 


— Obavila sam devetnicu svetoj s. Luki i sretno 
sam dopremila hranu u samostan u Tuzli 1942. š 
E, 


— Terezija Entraut, kćerka Ružice Barač, u izjavi 
napisanoj 23. svibnja 1987. piše: Ovaj mi je događaj 
ispričala moja majka. 

Radi brojne obitelji i raznih poslova moja majka 
nije mogla često ići u crkvu, ali je zato redovito 
molila i postila. Dragi je Bog skoro uvijek uslišao 
njezine molbe. 

Imali smo kumu Nadu Ratarac, koja je sve nas 
četvoro djece držala na krstu. - Kao udata preselila 
je u Beograd. Dvaput joj nije uspjelo da živo dijete 
donese na svijet. Liječnici su joj savjetovali neka 
odustane od te želje, jer svoj vlastiti život izlaže 
opasnosti. No kuma se nije mogla složiti s onim što 
su joj liječnici preporučivali. Bila je svjesna toga da 
bi daljni život bez vlastitog djeteta još više ugrozio 
njezin onako težak bračni život. 

U svojoj boli, brizi i žalosti obratila se pismom 
mojoj majci. Zamolila ju je neka ona svojom moli- 
tvom isprosi kod dragog Boga da joj daruje barem 
jedno dijete i dodala: »...da i ja imam nekoga tko me 

voli«. Njezino bi dijete učvrstilo i njezin bračni život. 
Moja je majka shvatila od kolike je važnosti da 

naša kuma dobije živo i zdravo dijete, pa je odlučila 

da joj udovolji molbi. : 
Majka se zavjetovala pokojnoj s. Luki da će 


obaviti devetnicu i to da će devet dana dolaziti na 


njezin grob na Betaniji, izmolit će krunicu i strogo će 
postiti devet dana o kruhu i vodi. Što je obećala, to 
je izvršila. 

Nakon nekog vremena dobila je moja majka od 
kume veselu vijest da ima živu i zdravu djevojčicu. 

Ta je vijest obradovala i moju majku i sve nas, a 
ujedno je ovaj slučaj još više u našoj obitelji učvrstio 
vjeru i pouzdanje u molitvu. Svi smo mi po našoj 
majci zavoljeli pokojnu sestru Luku i dan danas 
pohađamo njezin grob. - Naša je majka umrla, a 
kuma i njezina kćerka još žive i stanjuju u Nišu. 

Ova izjava, natipkana i vlastoručno potpisana, 
čuva se u arhivu samostana Kćeri Božje ljubavi, I. 
Cankara 16, Sarajevo. 


— U kolovozu 1982. nađena je na grobu s. Luke 
slijedeća ceduljica djevojke Bademe: »Svetoj, dragoj 
ČSM Luki Liengitz! 

Moli dragog svevišnjeg Boga za ljubav između 
Bademe i Mirze, da budu srećni, a ako on ima drugu 
razotkrij to što prije Bademi zbog njene težine u 
duši, jer pati za njim! Hvala Ti puno !« 


— Izjava Rabije Mulabdić od 5. travnja 1986.: »Ja, 
niže potpisana Rabija Hadžić udana Mulabdić, pod 
zakletvom izjavljujem slijedeće o svom pohađanju 

groba s. Luke na Betaniji i svojim molitvama na 
njezinom grobu. 


Rođena sam 1916. u Zenici u religioznoj musli- 
manskoj obitelji koja je živjela u Sarajevu. U Sara- 
jevu sam završila osnovnu školu i nakon što sam 
završila prvi razred gimnazije otac me upisao u 
Žensku stručnu školu u Zavodu sv. Josipa. Bila sam 
jedina muslimanka u razredu. Otac je bio sretan da 
su me sestre primile u školu radi odgoja. U toku 
škole sestre su nam govorile o grobu sestre Luke i 
ponekad smo tamo išle kao na izlet. U četvrtoj godini 
stručne škole, kad sam bila u 16. godini, udala sam 
se za Ismeta Mulabdića neposredno pred polaganje 
završnog ispita. U braku sam sa svojim mužem rodila 
sedamnaestero djece, od kojih je trinaestero umrlo u 
dobi od mjesec dana do devet godina. Svijest o grobu 
sestre Luke na koji vjernici odlaze i mole ostala mi 
je trajno u životu. Također sam cijeli život u ugodnoj 
uspomeni zadržala sve dobro i lijepo što sam vidjela 
i naučila od sestara u Zavodu sv. Josipa. 


Iza rata sam završila šestomjesečni kurs za bolni- 
čarku, ali nisam radila kao bolničarka. Naša obitelj 
bila je dobro situirana pa mi nije bilo nužno da 
stupim u radni odnos izvan svoje obitelji. Pomagala 
sam bolesnike privatno i dvorila koliko sam stigla. 
Zatim sam završila jednogodišnju školu za službu 
kućne njege bolesnika i počela raditi. Pred otprilike 
7 godina stupila sam u penziju, ali i dalje prema 
svojim mogućnostima dvorim bolesnike po kućama. 
Naša kuća nalazi se u Bistrik-Medresi br. 11, a u istoj 
ulici stanovala je moja prijateljica Latifa Orman, 
samo na broju 15. Jednog dana pred oko 15 godina, 

Latifa mi je povjerila svoju kućnu nevolju. Imala je 
iz prvog braka sina koji se zove Kemo Cvikić i bio je 
mladić bez posla, a nitko u kući nije bio u radnom 
odnosu. 


Ja sam joj na to rekla: »Draga Latifa, nema moći 
bez Božje pomoći. Što ne bi išla na grob sestre Luke 
da se zavjetuješ i da tražiš Božju pomoć ?« Kod nas 
muslimana tradicija je da se svaki zavjet obavlja u 
neko doba noći ili bose, jer vjerujemo da će tada Bog 
uslišati molitvu. Stupile smo u kontakt s našim prija- 
teljicama Fatimom Alajbegović i Vikicom U. Fatima 
je bila muslimanka a Vikica katolikinja. Na dan kad 
katolici slave svetog Antu, odlučile smo ići rano 
ujutro i bose. Prošle smo bose kraj hotela »Evropa«, 
prešie smo Titovu ulicu, te kraj bolnice Koševo otišle 
na Betaniju. 


Kad smo ulazile u groblje, Latifa mi je šapnula da 
ne čuje Vikica: »Što me vodiš u vlaško groblje 2« 
Prema našem muslimanskom učenju, osoba koja čuje 
grešnu izjavu nije više čista za molitvu i mora obnoviti 
abdest da bi se očistila. Ja sam to učinila. Došli smo 
do groba s. Luke na kojem je jedino bio drveni križ, 
dok je ograda groblja bila srušena kao i križevi na 
drugim grobovima sestara. Vikica je na koljenima 
obišla grob tri puta i molila katoličke molitve. Fatima 
i ja smo izmolile, odnosno kako mi muslimani kažemo 
proučile »Elham« koji smo završile ispružanjem ruku 
prema grobu i tako »poklonile« svoju molitvu na čast 
pokojnoj sestri Luki. Fatima i ja smo imale svaka 
svoju nakanu i potrebu za koju smo molile. 

Kad je Latifa trebala svoju molitvu pokloniti na 
čast sestre Luke, tri puta se nadigla zemlja s grobnog 

humka do visine oko 30 cm. Latifa je pri tome počela 
drhtati i više nije mogla izgovarati svoju molitvu. Nas 
tri smo u to vrijeme stajale pored nje i sve smo to 
vidjele, ali nismo smjele progovoriti ni riječi. Latifa 
se ubrzo digla i krenule smo kući. Na putu nismo 
ništa o tome govorile, a ja sam u sebi zaključila da 
se to dogodilo kao prijekor što je izgovorila onu 
ružnu rečenicu protiv katoličkog groblja. 


Sutradan oko 5 ujutro pozvala me Latifa: »Dođi 
na kafu. Cijelu sam noć sanjala časnu sestru Luku i 
da se ja nalazim pred njom gola !« Kod nas muslimana 
takav san tumači se tako da je osoba koja to sanja 
nešto zgriješila protiv osobe koju sanja. Latifa je 
nastavila: »Ja sam došla na tobe (pokajala se). Ja bih 
obnovila svoju molitvu!« Ja sam joj razjasnila da je 
teško sagriješila onom rečenicom pri ulazu u groblje 
i pristala sam da ponovno odemo na grob sestre 
Luke. ' 

Ovaj puta smo našle Luciju Primorac i Reziku 
Huml, obje katolikinje, da nam čine društvo. One su 
s nama išle prvi puta, a drugi i treći puta išle smo 
Latifa i ja same. Obavili smo istu molitvu na grobu 
sestre Luke, ali ovaj puta nismo išle bose. 


Par dana nakon našeg ponovnog odlaska na grob 
sestre Luke, Kemo Cvikić primljen je na probni rad 
u bolnici Koševo, na petom odjeljenju, na kapiji. 
Probni rad trajao je 30 dana. Kad je komisija za 
prijem novih radnika trebala odlučiti koga da prime 
na stalno, odlučeno je da to bude Kemo. Kasnije je 
sam Kemo svojoj mami pripovijedao da je prijedlog 
za Kemu dala jedna časna sestra koja je tada radila 
na Koševu i bila član prijemne komisije. 

Latifa mi je kasnije govorila: »Vidi, kako sam se 
bila ogriješila, a časna sestra je pomogla za posao 
mom djetetu !« Latifa 1 ja bile smo onda uvjerene da 
je Kemo dobio posao radi naše molitve na grobu 
sestre Luke. Latifa je umrla prije tri godine, a možda 
i više. Ja sam i sada uvjerena u molitvu na grobu 
sestre Luke i željela sam ovo ispripovijedati ljudima 
katoličke vjere. 

Poznato mi je da je i moj otac, kad je bio u 
nevolji, išao u crkvu svetog Ante na Bistriku i tamo 
se molio. Ja kao muslimanka ne vidim nikakvih 
poteškoća u tome da jesam i ostajem muslimanka a 
da se mogu moliti kršćanskim svecima, jer je jedan 
Bog. 

Fatima je također umrla, možda pred 6-7 godina. 
Vikica je još živa i možete kod nje provjeriti ovo što 
sam pripovijedala o našem doživljaju prilikom prvog 
zajedničkog pohoda na grob sestre Luke. 

Rabija Mulabdić, s. T. 

' Svjedoci izjave: 

S. Alojzija Caratan, profesorica u penziji; 

S. Sniježna Stjepandić, predstojnica samostana u 
Cankarevoj 16; 

Dr. Mato Zovkić, kanonik i profesor teologije. 


79 


PISANE MOLBE NAĐENE NA GROBU S. LUKE 
OD 1968 - 1989. 


Nakana Godine i broj napisanih molbi 
68 69 74 77 78 79 80 82 83 84 86 87 88 89 


Mole za duševno i tjelesno 

zdravlje 4(2(/211/341 7110/22 (141 3 [30133 1 
Mole za sretno sklapanje 

braka 1 5 |25 54 
Mole za ispunjenje (zavjeta) 
Mole za blagoslov i slogu u 

kući 2 2 2 
Mole za mir u obitelji LI11/1 > 
Mole za rješenje raznih 

probleme 1 [3 Ul pil 
Mole za sretan brak i 

vjernost u braku 3 42 
Mole za sreću 1864 9,3 5/14 
Mole za sretno polaganje 

ispita na fakultetu 1 31513 ZIljA 
Mole za djecu da dobro uče 

te blagostanje i sreću djece iki 
Mole za dobar uspjeh u školi 

snagu i volju da im 
| podari u učenju | 162: | 12 STO SKIšl 
Mole da ih s. Luka očuva 

od neprijatelja (dušmana) 141 SIT 212 
Mole za prijatelje (na poslu, 

u inozemstvu) 1 1 1 
Mole za obraćenje sina i 

kćerke 
Mole za pomirenje u braku 2 211 
Mole za pomoć u patnjama i 

nesreći te da im s. Luka 

podari ljubav i pomoć na 

poslu 2 
Mole za Božje proviđenje 1 
Mole za pomoć u životu 4 
Mole za roditelje 1 1 
Mole za sreću posinka 1 
Mole za pomoć u bolesti 1 
Mole za namještenje 

(zaposlenje) 4 

Nakana 


Mole za očuvanje sina od lošeg društva 


i poroka 
Mole za sretan porod 1 
Mole za sređenje obiteljskih prilika 11 
Mole za muža da se okani rakije i kocke 

(da prestane piti) 3 
Mole za sretan povratak sina iz tuđe 

zemlje 1 
Mole za pomoć (uspjeh) na poslu 17 


Mole za sina da ga Alah vodi pravim | 


putem i rasvijetli mu pamet 2: 


Mole za sretan svršetak studija 

Mole za majku, da ima snage i da sve 
teškoće svlada 

Mole za dug život 

Mole za ljubav, blagoslov i mir u obitelji 

Mole za sretan povratak majke koja je 
napustila muža i djecu 

Mole za pomirenje s mužem 

Mole za sretan povratak muža koji ju je 
napustio 

Mole za ozdravljenje od šizofrenije od 
koje boluje 14 god. | 

Mole za povratak sina u katoličku vjeru | 

Mole za pomoć da se izbavi iz lošeg društva 

Mole za obraćenje muža 

Mole za pomoć u dobivanju penzije 

Mole za upis u školu (fakultet) 

Mole za dobivanje stana 

Mole da mi Bog providi i oprosti grijehe, 
oslobodi od napasti 

Mole za sina vojnika 

Mole za uspjeh na operaciji 

Mole za oslobođenje od pića 

Mole za spasenje 

Mole za svoje osobno obraćenje 

Mole za brata da se kloni lošeg društva 
i droge 

Mole da ga s. Luke oslobodi demonskog 

duha i napasti 

Nakana 


Mole za milost ustrajnosti u redovničkom 
pozivu i da bude kreposna redovnica 
Mole za ustrajnost u svećeničkom pozivu 

Mole za obraćenje dvoje posvojenih 


mladih da se liše svojih zabluda i da se_| 


obrate Bogu 

Mole da redovito ide na sv. Misu 
Mole da Bog vrati kćer na pravi put 
Mole da tata prestane piti 

Mole da dobije dijete 

Mole za uspjeh u rukometnom klubu 
Mole za sve hodočasnike 

Mole da se kćer vjenča u crkvi 

Mole za mamu da prestane piti 

Mole za snahu i sina 

Oslobodi nas od kušnje, psovke i grijeha. 


Molim te za djecu raštrkanu po cijelom | 


svijetu Ti znaš bolje što ćeš njima i 
meni izmoliti. Usliši me! Do groba ću ti 
. biti zahvalna! 
Šaljem ti sve svoje želje i vapaje što od 
tebe želim — ja sam malena 4. razred 

PISANE ZAHVALE NAĐENE NA GROBU 
S. LUKE OD 1978 - 1988. 


Nakana Godine i broj napisanih zahvala 


78 79 80 82 83 84 86 87 88 
Zahvaljuju za zdravlje 3 130125 18 13/23 18 
Zahvaljuju za sreću 611151417181134 4 
Zahvaljuju za pamet 6111514178113 4,4 
Zahvaljuju za dobar posao 2 8119 7/11 
Zahvaljuju za pomirenje 4 
Zahvaljuju za ispunjene želje 2 | 2|Ku 7|4 
Zahvaljuju za sretan porod, 
operaciju 4 3121214 
Zahvaljuju za dobivanje stana 4, [3121217 
Zahvaljuju za dug život 7 1 
Zahvaljuju za dobru obitelj, za 
slogu i ljubav u braku 1(121518113116 
Zahvaljuju za primljenu pomoć 2|2 1/2 
Zahvaljuju za utjehu 244 > išta. nga E 
Zahvaljuju za zagovor l a < 2 i : u m Ema. 
Zahvaljuju za utočište | 1 L Sako e : ik . 
Zahvaljuju za SVE #izišisislalija A o. NE _ 
Zahvaljuju za ozdravljenje 1 3 1 Mak s i 
Zahvaljuju za sve što je s. Luka : sa \ ra. 
od Boga isprosila Ž 1 PERE) : y,,g : pr 1; 
Zahvalj oja či pi Godišnjica smrti s. Luke — 30. ožujka — privlači veliki 
molbe 1 gl ka : broj vjernika na zajedničku molitvu na grob s. Luke 
Zahvaljuju za uspješno završenu 
školsku godinu 2 
Zahvaljuju za majku koja je 
ozdravila 1 
Zahvaljuju za namještenje 1 
Zahvaljuju za mir u srcu i duši 
za pomirenje u obitelji 6 10 7 8 1413 
Zahvaljuju za uspjeh u školi 6107 8 1413 
Zahvaljuju za ozdravljenje sina 1 
Zahvaljuju za sretan ishod 1 
Zahvaljuju za slogu u kući 1 
Zahvaljuju za položeni ispit na 
fakultetu 1 | 
Zahvaljuju za sretno zaposljenje sina 1 | 
Zahvaljuju za uslišanje 1(21318191/10(2[/5]1 | 
Zahvaljuju za sretan završetak studija 1 | 
Zahvaljuju za očuvanje vjere 2|1 
Zahvaljuju za duševni mir 412121117 
Zahvaljuju za sretan upis 6 2|17|312 
Zahvaljuju za sretan ishod parnice Ž 

s. M. Slavica Buljan 


DRUŽBA KĆERI BOŽJE LJUBAVI DANAS 


Družba Kćeri Božje ljubavi rasprostranjena je na 
tri kontinenta: Evropa, Sjeverna Amerika i Južna 
Amerika, ukupno u trinaest zemalja. Družba broji 
1604 sestre. One djeluju prema vlastitoj karizmi, idući 
ukorak s potrebama vremena, a prema geslu svoje 
Utemeljiteljice Majke Franciske Lechner: »Prihvatite 
svaku priliku da pomognete drugima«. Najčešći oblik 
današnjeg služenja Družbe jest pastoralno-karitativni 
i socijalno-prosvjetni rad. Ta se vanjska djelatnost 
sestara duboko temelji na njihovom molitveno-asket- 
skom životu i ljubavi Božjoj čije ime nose i čije kćeri 
nastoje svakodnevno biti. 

Da bi zaista odgovorile Kristovu pozivu, sestre 
brižno prate znakove vremena i slušaju glas Crkve. 

Družba djeluje u 12 provincija (pokrajina). Vr- 
hovna je uprava u Grottaferrati, nedaleko od Rima. 


Područja djelovanja 


a) Provincija u Jugoslaviji broji 310 sestara koje 
djeluju na 54 postaje (samostanske zajednice i župe) 
u Bosni, Hrvatskoj, Makedoniji i Kosovu. Neke sestre 
rade izvan domovine u pastoralno-karitativnim djelat- 
nostima. 

Družba Kćeri Božje ljubavi osnovana je u 19. 
stoljeću sa svrhom da se brine za žensku mladež. Tu 
je svoju izvornu karizmu sačuvala sve do danas. 
Nakon poslijeratnog preokreta, kada su sestre u našoj 
zemlji morale napustiti rad u školama, potražile su 
novo polje rada i to: u župama, bolnicama i staračkim 
domovima, a u posljednjih 20 godina i u dječjim 
vrtićima. 

b) Sestre katehiziraju u 54 župe diljem naše 
zemlje; poučavaju djecu i mlade u vjeri. Pripremaju 
za svete sakramente prvopričesnike i krizmanike, a 
često i odrasle. Ulažu mnogo truda u pronalaženju 
novih puteva kako da mladima približe Božju poruku 
S kojom trebaju krenuti u život. Sestre se druže s 
mladima, ne samo na satovima vjeronauka, nego i na 
izletima, hodočašćima i mnogim drugim prilikama. 


Sestre se posebno brinu za djevojke i to u poučno- 
odgojno pogledu. Brinu se za njihov smještaj u grado- 
vima za vrijeme školovanja; traže im stan, dom i 
zaposlenje. Pomažu im savjetom u rješavanju njihovih 
problema. S njima dijele i radosti i brige. 

Da djevojke što lakše odaberu svoj životni poziv i 
da se učvrste u načelima vjere i kršćanskog morala, za 
njih Kćeri Božje ljubavi često organiziraju duhovne 

: PE 2" E 
vježbe u svojim zajednicama u Zagrebu, Sarajevu i 
Splitu. Tu djevojke provedu nekoliko dana u molitvi 
i razmišljaju te se, ojačane novim duhovnim isku- 
stvom, vraćaju kući radosne i poletne. 


c) Sestre u vrtićima rade s najmanjima, s onima 
što još ne znaju ni što je lijevo ni što je desno. Na taj 
način pomažu roditeljima noseći dio njihova bremena. 
Malenima nadoknađuju roditeljsku ljubav za vrijeme 
radnog vremena njihovih roditelja. 


Punih 20 godina Kćeri Božje ljubavi rade u Obo- 
rovu u Karitasovom domu za napuštenu i neopskrb- 
ljenu djecu. Tu sestre danonoćno nastoje nadoknaditi 
djeci roditeljsku ljubav. Oni najčešće ni ne znaju za 
drugu majku. »Što god učiniste jednom od ove moje 
najmanje braće, meni ste učinili« (Mt, 25,40). Za 
uzvrat, i djeca i roditelji ostaju u trajnoj vezi sa 
sestrama povezani ljubavlju kao velika obitelj. 

d) Bolesni, nemoćni i umirući posebna su ljubav 
sestara. Oni su Krist na križnom putu. Sestre ih 
njeguju ne samo po bolnicama i domovima, nego i po 

obiteljima u gradovima i selima. Pružaju im medicin- 
sku pomoć, dijele s njima osamljenost, tješe ih u 
patnjama. Bolesnima, posebno onima koji su priko- 
vani za krevet, potrebna je topla riječ i vedro lice. 

e) Više od dvadeset godina sestre djeluju u Misij- 
skoj centrali u Sarajevu. Kontaktirajući s našim misio- 
narima i misionarkama upoznaju potrebe tamošnje 
Crkve. Kao posrednice otpremaju darove suradnika 
na adrese misijskih postaja, a tisak, koji izdaje Misij- 
ska centrala, na adrese čitatelja. 

f) Sestre sakristanke uređuju crkve, katedrale, 
ukrašuju oltare, brinu se za misno ruho, pripremaju 
hostije. Orguljašice vode crkveno pjevanje, liturgijsko 
slavlje i župske svečanosti. Sestre vode i župsko 
domaćinstvo. One posvećuju potrebama župe sve 
svoje vrijeme, znanje i sposobnosti. 

Sestre šiju svećeničko misno ruho. Također njeguju 
bolesne i nemoćne svećenike, primaju ih na oporavak 
u za to određenim domovima. 


Svaka sestra uči se raditi sve kućne poslove. U 
tome se poučava već u kandidaturi ili novicijatu. 


Stare i bolesne sestre su kao naše stare majke. 
Njihovo iskustvo, molitva i savjet temelj su uspjeha 
našeg vanjskog apostolata. One su stalan molitveni 
plamen naših zajednica. 


Svaka kći Božje ljubavi rasplamsava svoju lju- 
bav prema Bogu i bližnjima svakodnevnom moli- 
tvom, razmatranjem i primanjem svetih sakramena- 
ta. Molitvom, radom i trpljenjem teži k savršenstvu, 
suobličavajući se Kristu Gospodinu. 

Duhovni život sestara 


Kći Božje ljubavi je po milosti sestra Krista Gospo- 
dina. Njezina je susvećenička uloga da svakodnevno 
prinosi Ocu žrtve i patnje njegove napuštene, osamlje- 
ne, ožalošćene, obespravljene i zakinute braće. Ona 
prikazuje Gospodinu trud i trpljenje svih onih koji to 
ne znaju ili zaboravljaju, da ne propadne ništa od 
onoga što u Božjim očima ima suotkupiteljsku vrijed- 
nost. Zato sestre preko sredstava priopćivanja prate 
događaje u Crkvi i u svijetu, te u svoje molitve 
uključuju opće potrebe čovječanstva. Kći Božje ljubavi 
svakodnevno samu sebe prikazuje za posvećenje i 
spasenje duša. 


U svakom većem samostanu ima kapelica u kojoj 
se sestre svakog jutra skupljaju na molitvu, svetu misu 

i razmatranje. Nakon zajutarka odlaze na svoje duž- 
nosti u zajednici ili izvan zajednice. U 12 sati je 
podnevna molitva, a nakon ručka odmor uz razgovor. 
Poslije podne sestre nastavljaju s radom sve do večer- 
nje molitve. Nakon večere prate TV - vijesti i korisne 
programe te nakon druge večernje molitve odlaze na 
počinak. 

Sestre imaju jednom u mjesecu jednodnevnu ob- 
novu duha u razmišljanju, šutnji i molitvi, a u godi- 
šnjim duhovnim vježbama od šest dana prikupljaju 
novu duhovnu energiju za svoj život i rad. Sestre 
imaju određeno vrijeme i za godišnji odmor koji mogu 
provesti kod roditelja, rodbine ili u nekoj od svojih 
zajednica. 

Svaka djevojka, koja osjeća želju da se po redov- 
ničkim zavjetima posveti Bogu u zajednici sestara 
Kćeri Božje ljubavi, ima za to velike mogućnosti. 
Može se javiti na niže označene odrese gdje će dobiti 
potpune informacije. 

Poziv i odaziv 


Što je potrebno da jedna djevojka bude primljena 
u samostan ? 

Prije svega njezina želja da se kao redovnica 
posveti Bogu. To mora ona sama htjeti i odlučiti. I 
zato je potrebna pismena molba koju može poslati 
direktno ili preko svoga župnika. 

Ako je maloljetna, treba i pismeni pristanak rodite- 
lja. Od dokumenata potreban je izvod iz matice 
rođenih, krsni list i potvrda od krizme, školska svjedo- 
žba, liječničko uvjerenje i preporuka župnika. 

Uvijek je dobro da djevojka najprije uspostavi 
kontakt sa sestrama. Sestre joj mogu savjetovati da 
dođe nekoliko dana među pripravnice, pa da sama 
vidi, razmisli i odluči. 

Pripravnice pohađaju srednje državne škole. Za to 
im vrijeme sestra odgojiteljica pomaže da se upoznaju 
s redovničkim životom. Nakon mature pripravnice 
prolaze šest mjeseci kandidature gdje se pripremaju za 
novicijat. Novicijat započinje primanjem redovničkog 
odijela. To je vrijeme pripremanja za redovnički 
život, a traje dvije godine i to jednu u kući novicijata 
a drugu u nekoj od zajednica. Za to vrijeme novakinja 
prima redovničku formaciju. Nakon toga polaže prve 
zavjete na godinu dana, ako želi i ako odgovorne 
osobe ocijene da je za redovnički način života zrela i 
sposobna. Time ulazi u vrijeme juniorata koje traje pet 
godina, a može i više. Mlada sestra za vrijeme junio- 
rata obnavlja svete zavjete svake godine i nastavlja 
svoju redovničku formaciju. Dodjeljuju joj se samo- 
stalne dužnosti. Za vrijeme juniorata, pa i kasnije, 

sestre nastavljaju svoje obrazovanje, te završavaju više 
i visoke škole koje odgovaraju našem apostolatu: 
teološke, medicinske, glazbene, kuharske, pedagoške, 
jezične itd. 


U zadnjoj godini juniorata, nakon što se uvjerila 
da je to put na koji je Gospodin poziva te iza kako se 
uvjerila da je spremna i sposobna da taj poziv slijedi, 
sestra tada pismeno zamoli više poglavare da položi 
doživotne zavjete. Nakon polaganja doživotnih za- 
vjeta sestra je potpuna članica Družbe i ima sva prava 
i dužnosti koja joj jamči crkveno pravo. Preko svojih 
poglavara na raspolaganju je Družbi i Crkvi, a to 
znači svim velikim potrebama čovječanstva. 

Tada je dovršena uža redovnička formacija, ali 
ona ne prestaje sve do smrti. Kći Božje ljubavi stalno 
nastoji oko izgrađivanja svoje osobe i svoga duhovnog 

lika, pa brižno bdije nad svojim zvanjem i vlastitim 
posvećenjem. Zato koristi sve mogućnosti koje joj 
pružaju Crkva njezina redovnička Pravila i tradicija 
Družbe, da bude sve potpunija kći Božje ljubavi. 


Adrese na koje se može obratiti: 


Sestre kćeri Božje ljubavi 
Nova ves 16 
41000 Zagreb 


Sestre Kćeri Božje ljubavi 
Ivanićeva 21 
58000 Split 


Sestre Kćeri Božje ljubavi 
1. Cankara 16 
71000 Sarajevo 


Sestre Kćeri Božje ljubavi 
Binač 
38257 Vitina Kosovska 


